**Likumprojekta “Grozījumi Latvijas Republikas valsts robežas likumā”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai nodrošinātu Valsts robežsardzes funkciju izpildi un izpildītu Latvijas Republikas Valsts kontroles 2020. gada 8. janvāra revīzijas ziņojumā Nr. 2.4.1-11/2019 “Vai valsts budžeta līdzekļi Latvijas Republikas robežas joslas infrastruktūras būvniecībai un uzturēšanai ir izlietoti likumīgi, sasniedzot izvirzītos mērķus un rezultātus?” (turpmāk – Revīzijas ziņojums) ietvertos ieteikumus, likumprojekts “Grozījumi Latvijas Republikas valsts robežas likumā” (turpmāk – Likumprojekts) paredz noteikt gadījumus un kritērijus, kad pie ārējās robežas var ierīkot patrulēšanas joslu un robežzīmju uzraudzības joslu. Vienlaikus likumprojekts paredz Ministru kabinetam pilnvarojumu noteikt patrulēšanas joslas un robežzīmju uzraudzības joslas iekārtošanas un uzturēšanas prasības.  Likumprojekts stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Revīzijas ziņojumā ietvertie ieteikumi:   1. izvērtēt, vai pastāv apstākļi, kad valsts robežas josla ir jāierīko platāka, nekā šobrīd noteikts normatīvajos aktos, un nepieciešamības gadījumā rosināt izmaiņas normatīvajos aktos, gan nosakot gadījumus, kad robežas joslas platums var tikt mainīts, gan paredzot kārtību jautājuma izlemšanai par robežas joslas ierīkošanu attiecīgajā platumā; 2. lai nodrošinātu normatīvajiem aktiem atbilstošu un ekonomisku valsts budžeta līdzekļu izlietojumu, izvērtēt uz iekšējās robežas veicamo robežas joslas uzturēšanas darbu veidu un apjomu un atbilstoši Latvijas Republikas valsts robežas likumā noteiktajam rosināt Ministru kabinetam noteikt iekšējās robežas joslas iekārtošanas un uzturēšanas prasības, kā arī nepieciešamības gadījumā rosināt grozījumu veikšanu, lai Latvijas Republikas valsts robežas likumā skaidri tiktu noteikta valsts robežas joslas atrašanās visos posmos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Latvijas Republikas valsts robežas likuma 8. panta trešo daļu gar valsts sauszemes robežu izveido valsts robežas joslu, bet gar ārējo sauszemes robežu – arī pierobežas joslu un pierobežu. Atbilstoši Latvijas Republikas valsts robežas likuma 13. panta pirmajai, otrajai un trešajai daļai, lai iezīmētu valsts sauszemes robežas atrašanos dabā visā tās garumā, kā arī radītu robežapsardzības sistēmas pastāvēšanai nepieciešamos apstākļus pie ārējās robežas, Ministru kabinets nosaka noteikta platuma valsts robežas joslu. Valsts robežas joslas platums nedrīkst būt šaurāks par Latvijas Republikas noslēgtajos starptautiskajos līgumos noteikto valsts robežas joslas platumu. Ja valsts robeža noteikta pa upes (izņemot upi, kura atrodas uz iekšējās robežas, un Daugavu), strauta vai kanāla vidu, valsts robežas josla nosakāma no ūdensteces krotes vai krasta līnijas. Zemes un ūdens virsmas platība starp ūdensteces krotes vai krasta līniju un valsts robežu papildus iekļaujama valsts robežas joslā. Valsts robežas joslas uzmērīšanu un iezīmēšanu apvidū veic valsts sauszemes robežas ierīkošanas ietvaros, ievērojot valsts robežas joslas platumam noteikto attālumu no ierīkotās valsts sauszemes robežas līnijas vai 13. panta otrajā daļā noteiktajā gadījumā – no krotes vai krasta līnijas.  Ņemot vērā minēto, no Latvijas Republikas valsts robežas likuma 13. panta izriet, ka valsts robežas joslas noteikšanai ir divi mērķi, proti, iezīmēt valsts sauszemes robežas atrašanos dabā, kā arī radīt robežapsardzības sistēmas pastāvēšanai nepieciešamos apstākļus pie ārējās robežas. Tāpat saskaņā ar Latvijas Republikas valsts robežas likuma 8. panta trešo daļu valsts robežas josla tiek izveidota gar valsts sauszemes robežu, līdz ar to secināms, ka ūdenstilpe, pa kuru ir noteikta valsts robeža, pati par sevi ir dabīgs robežas iezīmēšanas veids.  Atbilstoši Latvijas Republikas un Lietuvas Republikas valdības līguma par Latvijas-Lietuvas valsts robežas uzturēšanu un pilnvaroto robežas pārstāvju darbību (turpmāk – Līgums ar Lietuvu) 1. panta 5. punktam robežas josla ir pierobežā esošā sauszemes iecirkņa vai robežūdeņu daļa, kas pieguļ valsts robežai (un kuras platums nav mazāks par pieciem metriem abās valsts robežas līnijas pusēs) un paredzēta robežzīmju, kā arī citu valsts robežas apsardzības objektu ierīkošanai un sakārtošanai. Savukārt atbilstoši Līguma ar Lietuvu 1. panta 6. punktam robežūdeņi ir ezeru, upju, strautu, grāvju un citu ūdenstilpju posmi, pa kuriem iet valsts robeža.  Saskaņā ar Latvijas Republikas valdības un Baltkrievijas Republikas valdības līguma par Latvijas-Baltkrievijas valsts robežas režīmu (turpmāk – Līgums ar Baltkrieviju) valsts robežas nostiprinājuma josla ir apvidus josla piecu metru platumā uz abām pusēm no valsts robežas, kas ir domāta tās apzīmēšanai un uzturēšanai. Savukārt saskaņā ar Līguma ar Baltkrieviju 1. panta 6. punktu robežūdeņi ir ūdensteču un ūdenstilpju posmi, pa kuriem noteikta valsts robeža.  Atbilstoši Latvijas Republikas valdības un Igaunijas Republikas valdības līguma projekta par Latvijas – Igaunijas valsts robežas uzturēšanu un pilnvaroto robežas pārstāvju darbību (turpmāk – Līguma ar Igauniju projekts) (kas 2020. gada 10. septembrī izskatīts Saeimā 1. lasījumā (Nr. 631/Lp13)) 2. panta 5. punktam robežas josla ir valsts robežas iezīmēšanai paredzēta sešus metrus plata zemes daļa katrā valsts robežas pusē. Savukārt atbilstoši Līguma ar Igauniju projekta 2. panta 12. punktam robežūdeņi ir ezeru, upju strautu un citu ūdenstilpju posmi, pa kuriem iet valsts robeža.  Līdz ar to no minētajiem starptautiskajiem līgumiem (tostarp starptautiskā līguma projekta) ir secināms, ka valsts robežas joslas mērķis ir valsts robežas iezīmēšana (tostarp, lai uzstādītu nepieciešamās robežzīmes un uzturētu valsts robežu atbilstoši starptautiskajos līgumos noteiktām prasībām). Vienlaikus no minētajiem starptautiskajiem līgumiem izriet, ka valsts robežas josla nosakāma noteiktā platumā no valsts robežas līnijas un attiecīgi valsts robežas josla ir valsts robežai pieguļoša sauszemes vai robežūdeņu daļa. Līdz ar to valsts robežas joslas noteikšana un iezīmēšana apvidū ne no valsts robežas līnijas, bet aiz kāda dabiskā šķēršļa, piemēram, upes vai ezera, var maldināt par valsts robežas līnijas faktisko atrašanās vietu un attiecīgi par valsts teritorijas faktisko platumu.  Ministru kabineta 2012. gada 14. augusta noteikumu Nr. 550 “Noteikumi par Latvijas Republikas valsts robežas joslu, pierobežas joslu un pierobežu, kā arī pierobežas, pierobežas joslas un valsts robežas joslas norādījuma zīmju un informatīvo norāžu paraugiem un to uzstādīšanas kārtību” 2. punkts paredz, ka Latvijas Republikas valsts robežas joslas platums ar Baltkrievijas Republiku un Krievijas Federāciju ir 12 metri, savukārt ar Igaunijas Republiku – 6 metri, bet ar Lietuvas Republiku – 5 metri. Ņemot vērā minēto, normatīvajos aktos ir noteikts konkrēts valsts robežas joslas platums, kas ir nepieciešams, lai sasniegtu valsts robežas joslas izveidošanas mērķi.  Ievērojot minēto un to, ka dabisku šķēršļu dēļ, piemēram, applūstošas teritorijas, stāvkrasts, purvs, nav iespējams ierīkot valsts robežas joslu tiešā tās tuvumā, normatīvajos aktos nepieciešams iestrādāt mehānismu, kas paredzētu šādā situācijā robežapsardzības sistēmas nodrošināšanai ierīkot konkrētu teritoriju pēc attiecīgā dabiskā šķēršļa. Lai personas netiktu maldinātas par valsts robežas patieso atrašanās vietu un attiecīgi nemainītu valsts robežas joslas izveidošanas mērķi un to, ka valsts robežas josla ir noteikta platuma teritorija, situācijās, kad dabisku šķēršļu dēļ nav iespējams izveidot valsts robežas joslu gar ārējo robežu atbilstoši Latvijas Republikas valsts robežas likuma 13. panta otrajai daļai un Ministru kabineta 2012. gada 14. augusta noteikumu Nr. 550 “Noteikumi par Latvijas Republikas valsts robežas joslu, pierobežas joslu un pierobežu, kā arī pierobežas, pierobežas joslas un valsts robežas joslas norādījuma zīmju un informatīvo norāžu paraugiem un to uzstādīšanas kārtību” 2. punktam, ar Likumprojekta 1. panta pirmo daļu ir paredzēts papildināt Latvijas Republikas valsts robežas likuma 13. pantu ar 2.1 daļu, kas paredz noteikt, ka vietās, kur valsts robežas joslu gar upi, strautu vai kanālu nevar noteikt atbilstoši šā panta otrajai daļai dabisku šķēršļu (applūstoša vai pārpurvota teritorija, stāvkrasts) dēļ valsts robežas joslu nenosaka, bet, ja konkrētā valsts robežas posmā citā veidā pie ārējās robežas nav iespējams nodrošināt robežapsardzības sistēmas pastāvēšanai nepieciešamos apstākļus, var ierīkot patrulēšanas joslu. Patrulēšanas joslu var ierīkot arī gar ezeru, purvu un citām ūdenstilpēm, ja konkrētā valsts robežas posmā citā veidā pie ārējās robežas nav iespējams nodrošināt robežapsardzības sistēmas pastāvēšanai nepieciešamos apstākļus. Patrulēšanas joslu ierīko pēc iespējas tuvāk valsts robežas joslai. Ja no patrulēšanas joslas nav redzama valsts robeža, teritorijā starp patrulēšanas joslu un valsts robežu vai ūdensteces krotes vai krasta līniju var ierīkot robežzīmju uzraudzības joslu.  Ņemot vērā minēto, atbilstoši Likumprojekta 1. pantā ietvertajai Latvijas Republikas valsts robežas likuma 13. panta 2.1 daļai patrulēšanas joslu varēs ierīkot tikai iestājoties vairākiem kritērijiem, proti, ja valsts robežas joslu vietās, kur valsts robežas joslu gar upi, strautu vai kanālu nevar noteikt atbilstoši Latvijas Republikas valsts robežas likuma 13. panta otrajai daļai dabisku šķēršļu (applūstoša vai pārpurvota teritorija, stāvkrasts) dēļ (tas ir, no ūdensteces krotes vai krasta līnijas) un ja konkrētā valsts robežas posmā citā veidā pie ārējās robežas nav iespējams nodrošināt robežapsardzības sistēmas pastāvēšanai nepieciešamos apstākļus, tad varēs ierīkot patrulēšanas joslu. Līdz ar to, lai ierīkotu patrulēšanas joslu, katrā konkrētā gadījumā būs nepieciešams vērtēt minēto kritēriju iestāšanos, tostarp to, vai, piemēram, attiecīgais dabiskais šķērslis pats par sevi nav pietiekams līdzeklis robežapsardzības sistēmai nepieciešamo apstākļu nodrošināšanai pie ārējās robežas. Vienlaikus, lai nodrošinātu robežapsardzības sistēmai nepieciešamos apstākļus pie ārējās robežas, Likumprojekts paredz, ka patrulēšanas joslu var ierīkot arī gar ezeru, purvu un citām ūdenstilpēm. Patrulēšanas joslu gar ezeru, purvu un citām ūdenstilpēm varēs ierīkot tikai tad, ja citā veidā pie ārējās robežas nebūs iespējams nodrošināt robežapsardzības sistēmas pastāvēšanai nepieciešamos apstākļus.  Lai saglabātu principu, ka valstij ir jāpārvalda visa sava teritorija, ar Likumprojektu Latvijas Republikas valsts robežas likumā tiek noteikts, ka, ja būs nepieciešamība ierīkot patrulēšanas joslu, tā ir ierīkojama pēc iespējas tuvāk valsts robežai.  Vienlaikus apzinoties, ka var būt situācijas, kad, ierīkojot patrulēšanas joslu, teritorijā starp patrulēšanas joslu un valsts robežu vai ūdensteces krotes vai krasta līniju var pastāvēt tādi šķēršļi, kas liedz no patrulēšanas joslas Valsts robežsardzes amatpersonām pārskatīt valsts robežu (piemēram, ir saauguši koki, krūmi), Latvijas Republikas valsts robežas likumā nepieciešams noteikt arī rīcību šādās situācijās. Ievērojot minēto, Likumprojektā ietvertā Latvijas Republikas valsts robežas likuma 13. panta 2.2 daļa paredz noteikt, ka, ja no patrulēšanas joslas nav redzama valsts robeža, teritorijā starp patrulēšanas joslu un valsts robežu vai ūdensteces krotes vai krasta līniju var ierīkot robežzīmju uzraudzības joslu. Līdz ar to robežzīmju uzraudzības joslu varēs ierīkot tikai iestājoties noteiktiem kritērijiem, proti, būs ierīkota patrulēšanas josla un no tās nevarēs saskatīt valsts robežu.  Lai būtu viennozīmīgi skaidrs, kā ir iekārtojama un uzturama patrulēšanas josla un robežzīmju uzraudzības josla, ja šo joslu izveide ir nepieciešama, Likumprojekta 1. pantā ietvertā Latvijas Republikas valsts robežas likuma 13. panta 3.1 daļa paredz pilnvarojumu Ministru kabinetam noteikt ne tikai valsts robežas joslas, bet arī patrulēšanas joslas un robežzīmju uzraudzības joslas iekārtošanas un uzturēšanas prasības.  Ar Likumprojekta 1. pantā ietverto grozījumu Latvijas Republikas valsts robežas likuma 13. panta ceturtajā daļā tiks noteikts, ka valstij ir ekskluzīvas īpašuma tiesības uz zemi ne tikai valsts robežas joslā, bet arī patrulēšanas joslā, un ka arī privātpersonu īpašumā esošā zeme patrulēšanas joslā ir atsavināma uz vienošanās pamata, bet, ja tādas nav, – atbilstoši Sabiedrības vajadzībām nepieciešamā nekustamā īpašuma atsavināšanas likumam.  Ņemot vērā, ka, nepieciešamības gadījumā ierīkojot robežzīmju uzraudzības joslu, var būt situācijas, kad nav nepieciešamas attiecīgās teritorijas iegūt valsts īpašumā, tad Likumprojekts neparedz noteikt, ka valstij ir ekskluzīvas īpašuma tiesības uz zemi, kas atrodas robežzīmju uzraudzības joslā. Ja Valsts robežsardzes funkciju nodrošināšanai robežzīmju uzraudzības joslā būs nepieciešamība arī pēc tās teritorijā esošās zemes vienības lietošanas, tad katrā konkrētā gadījumā būs jāizvērtē lietderīgākais un efektīvākais risinājums, proti, vai nepieciešams attiecīgo zemes vienību iegūt valsts īpašumā vai arī ir pietiekami, ja Valsts robežsardze iegūst lietošanas tiesības uz attiecīgo zemes vienību vai tās posmu, piemēram, noslēdzot nomas vai patapinājuma līgumu vai arī iegūstot servitūta tiesības. Saskaņā ar Civillikuma 1130. pantu servitūts ir tāda tiesība uz svešu lietu, ar kuru īpašuma tiesība uz to ir lietošanas ziņā aprobežota kādai noteiktai personai vai noteiktam zemes gabalam par labu. Atbilstoši Civillikuma 1231. pantam servitūtus nodibina ar likumu, ar tiesas spriedumu, ar līgumu vai testamentu, savukārt atbilstoši Civillikuma 1232. panta pirmajai daļai ar līgumu vai testamentu iegūt nekustamam īpašumam par labu servitūtu vai arī viņu ar to apgrūtināt var tikai viņa īpašnieks. Līdz ar to, ja būs nepieciešamība nodibināt servitūtu uz kādu nekustamo īpašumu, kas atradīsies robežzīmju uzraudzības joslā, tad atbilstoši Civillikumā noteiktajam par to būs slēdzams līgums.  Vienlaikus norādām, ka atbilstoši Likumprojekta 1. pantā ietvertajiem grozījumiem Latvijas Republikas valsts robežas likuma 13. panta ceturtajā daļā valstij būs ekskluzīvas īpašuma tiesības uz zemi patrulēšanas joslā, taču minētais automātiski nenozīmē šo zemju atsavināšanu. Arī šajā gadījumā ir vērtējams, vai nekustamā īpašuma atsavināšana ir efektīvākais un samērīgākais risinājums Valsts robežsardzes funkciju un robežapsardzības sistēmai nepieciešamo apstākļu nodrošināšanai.  Turklāt atbilstoši Latvijas Republikas Satversmes 105. pantam ikvienam ir tiesības uz īpašumu. Īpašumu nedrīkst izmantot pretēji sabiedrības interesēm. Īpašuma tiesības var ierobežot vienīgi saskaņā ar likumu. Īpašuma piespiedu atsavināšana sabiedrības vajadzībām pieļaujama tikai izņēmuma gadījumos uz atsevišķa likuma pamata pret taisnīgu atlīdzību.  Nekustamā īpašuma atsavināšanas pamats ir Sabiedrības vajadzībām nepieciešamā nekustamā īpašuma atsavināšanas likuma 8. panta pirmajā daļā minētais Ministru kabineta konceptuālais lēmums par sabiedrības vajadzību nodrošināšanai nepieciešama projekta īstenošanu, kas attiecīgi atbilst kādam no Sabiedrības vajadzībām nepieciešamā nekustamā īpašuma atsavināšanas likuma 2. pantā minētajiem nekustamo īpašumu atsavināšanas mērķiem, nevis Latvijas Republikas valsts robežas likuma 13. panta ceturtā daļa. Līdz ar to katrā konkrētā situācijā nepieciešamība atsavināt nekustamo īpašumu sabiedrības vajadzību nodrošināšanai (tostarp patrulēšanas joslas ierīkošanai) ir vērtējama individuāli. Katrā konkrētā gadījumā ir vērtējams, vai mērķi, kura sasniegšanai ir nepieciešams attiecīgais nekustamais īpašums, nevar sasniegt ar citiem līdzekļiem.  Ņemot vērā minēto un neskatoties uz to, ka Likumprojekts neparedz noteikt, ka valstij ir ekskluzīvas īpašuma tiesības uz zemi robežzīmju uzraudzības joslā, ja radīsies nepieciešamība atsavināt arī zemes vienību robežzīmju uzraudzības joslā, lai nodrošinātu Valsts robežsardzes funkciju izpildi un radītu robežapsardzības sistēmai nepieciešamos apstākļus, valstij šāda iespēja pastāvēs, ievērojot Sabiedrības vajadzībām nepieciešamā nekustamā īpašuma atsavināšanas likumā noteikto nekustamā īpašuma atsavināšanas kārtību (tostarp lēmuma pieņemšanas procedūru, komunikāciju ar nekustamā īpašuma īpašnieku un taisnīgas atlīdzības noteikšanu). Tāpat norādām, ka ja būs situācija, kad robežzīmju uzraudzības joslas ierīkošanai būs nepieciešamība iegūt lietošanas, nevis īpašuma tiesības, tad arī šādā situācijā būtu vērtējama konkrētās rīcības un attiecīgā nekustamā īpašuma īpašnieka īpašuma tiesību ierobežojums un samērīgums.  Latvijas Republikas valsts robežas likuma 13. panta piektā daļa paredz, ka valsts robežas joslā, kas noteikta gar ārējo robežu, ir spēkā valsts robežas joslas režīms. Atbilstoši Latvijas Republikas valsts robežas likuma 15. pantam valsts robežas joslā gar ārējo robežu personu uzturēšanās ir aizliegta, izņemot minētajā pantā noteiktajos gadījumos. Līdz ar to, ja uz patrulēšanas joslu un robežzīmju uzraudzības joslu attiecinās valsts robežas joslas režīmu, tas automātiski nozīmēs to, ka personām tiks liegta iespēja uzturēties attiecīgajās teritorijās un, piemēram, piekļūt ezeram vai purvam, kas atrodas šajās teritorijās.  Vienlaikus Latvijas Republikas valsts robežas likuma 15. panta pirmā daļa paredz, ka, lai nodrošinātu Latvijas Republikas teritorijas apsardzībai un robežapsardzības sistēmas pastāvēšanai nepieciešamos apstākļus, kā arī robežuzraudzību ārējai sauszemes robežai pieguļošajā teritorijā, Ministru kabinets nosaka pierobežas joslu, ne platāku par diviem kilometriem, sākot no valsts robežas. Savukārt Latvijas Republikas valsts robežas likuma 18. panta pirmā daļa paredz, ka personām no 15 gadu vecuma, uzturoties pierobežas joslā, nepieciešama Valsts robežsardzes izsniegta speciālā caurlaide, izņemot gadījumus, kad persona, kas ir deklarējusi dzīvesvietu pierobežas joslā, uzturas attiecīgā novada (pilsētas) vai blakus esošā novada (pilsētas) pierobežas joslā, persona pārvietojas pa valsts autoceļu, kas šķērso pierobežas joslu, valsts pārvaldes iestādes vai pašvaldības amatpersona (darbinieks) pilda dienesta (amata) pienākumus pierobežas joslā un var uzrādīt dienesta apliecību, ja tā paredzēta attiecīgās iestādes darbību reglamentējošos normatīvajos aktos, persona var uzrādīt Latvijas Republikas izdotu vietējās pierobežas satiksmes atļauju.  Ņemot vērā minēto, ja robežapsardzības sistēmas pastāvēšanai nepieciešamo apstākļu nodrošināšanai būs nepieciešams pie ārējās robežas iekārtot patrulēšanas joslu un robežzīmju uzraudzības joslu un ja minētās joslas ietilps pierobežas joslas teritorijā, tad Valsts robežsardze, lai nodrošinātu savu funkciju izpildi, varēs kontrolēt personu uzturēšanos attiecīgajās teritorijās, izsniedzot speciālās caurlaides. Līdz ar to patrulēšanas joslā un robežzīmju uzraudzības joslā nav nosakāms vispārējs aizliegums personām uzturēties patrulēšanas joslā un robežzīmju uzraudzības joslā.  Tāpat Latvijas Republikas valsts robežas likuma 19. panta pirmā daļa paredz, ka, lai radītu tādus apstākļus, kas neļautu personām nelikumīgi jebkurā veidā un ar jebkādiem līdzekļiem šķērsot ārējo robežu, kā arī pārvietot mantas un preces pāri ārējai sauszemes robežai ārpus noteiktajām robežšķērsošanas vietām, un lai apkarotu pārrobežu noziedzību, Ministru kabinets gar ārējo sauszemes robežu nosaka pierobežu, ne šaurāku par 30 kilometriem, sākot no valsts robežas. Latvijas Republikas valsts robežas likuma 20. panta pirmā daļa paredz, ka personai, uzturoties pierobežā, ir pienākums glabāt pie sevis un pēc Valsts robežsardzes amatpersonas pieprasījuma uzrādīt dokumentu (dokumentus), kas apliecina personas identitāti un tiesības uzturēties Latvijas Republikā.  Ņemot vērā, ka Latvijas Republikas valsts robežas likums pierobežas joslā personu uzturēšanos paredz ar speciālu caurlaidi, ko izsniedz Valsts robežsardze, un to, ka personām, uzturoties pierobežā, ir pienākums glabāt pie sevis un pēc Valsts robežsardzes amatpersonas pieprasījuma uzrādīt personu apliecinošu dokumentu, vispārēja personu uzturēšanās aizlieguma noteikšana patrulēšanas un robežzīmju uzraudzības joslās nav samērīga. Līdz ar to Likumprojekts neparedz noteikt speciālu režīmu attiecībā uz patrulēšanas un robežzīmju uzraudzības joslām.  Vienlaikus, ievērojot to, ka ar Likumprojekta 1. pantā ietvertajiem grozījumiem Latvijas Republikas valsts robežas likuma 13. pantā tiek paredzēta iespēja nepieciešamības gadījumā pie ārējās robežas robežapsardzības sistēmas pastāvēšanai nepieciešamo apstākļu nodrošināšanai ierīkot patrulēšanas joslu, kā arī robežzīmju uzraudzības joslu, nepieciešams izdarīt arī grozījumu Latvijas Republikas valsts robežas likuma 31. panta trešās daļas 1. punktā paredzot, ka Iekšlietu ministrija organizē un nodrošina arī patrulēšanas joslas un robežzīmju uzraudzības joslas ierīkošanu. Minētais grozījums Latvijas Republikas valsts robežas likumā ir ietverts Likumprojekta 2. pantā. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts robežsardze un Nodrošinājuma valsts aģentūra |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums ietekmēs Valsts robežsardzes amatpersonas, kā arī pašvaldības, kuru administratīvajā teritorijā atrodas valsts robežas josla, patrulēšanas josla un robežzīmju uzraudzības josla.  Vienlaikus Likumprojekts var ietekmēt personas, kuru īpašumā atrodas zemes vienības patrulēšanas joslas un robežzīmju uzraudzības joslas teritorijā. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. Administratīvā sloga pieaugums netiek  prognozēts. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ņemot vērā Likumprojekta 1. pantā ietverto Latvijas Republikas valsts robežas likuma 13. panta 3.1 daļu, kas paredz pilnvarojumu Ministru kabinetam noteikt valsts robežas joslas, patrulēšanas joslas un robežzīmju uzraudzības joslas iekārtošanas un uzturēšanas prasības, nepieciešams izstrādāt Ministru kabineta noteikumu projektu, kas noteiks gan valsts robežas joslas, gan patrulēšanas joslas, gan robežzīmju uzraudzības joslas iekārtošanas un uzturēšanas prasības.  Ņemot vērā, ka ar Likumprojekta 1. pantu tiek izteikta jaunā redakcijā Latvijas Republikas valsts robežas likuma 3.1 daļa, ar Likumprojekta spēkā stāšanos zaudēs spēku Ministru kabineta 2016. gada 3. maija noteikumi Nr. 268 “Latvijas Republikas valsts robežas joslas iekārtošanas un uzturēšanas noteikumi”.  Vienlaikus nepieciešams izstrādāt likumprojektu “Grozījums likumā “Par nekustamā īpašuma nodokli””, lai paredzētu, ka ar nekustamā īpašuma nodokli neapliek ne tikai zemi valsts robežas joslā, bet arī zemi patrulēšanas joslā un robežzīmju uzraudzības joslā, ņemot vērā, ka minētās teritorijas ir nepieciešamas valsts funkciju nodrošināšanai, ja tiek patrulēšanas josla un robežzīmju uzraudzības josla ierīkota.  Tāpat nepieciešams izstrādāt grozījumu Ministru kabineta 2012. gada 11. decembra noteikumos Nr. 839 “Nodrošinājuma valsts aģentūras nolikums”, paredzot, ka Nodrošinājuma valsts aģentūra organizē ne tikai Latvijas Republikas robežas ar Krievijas Federāciju un Baltkrievijas Republiku pierobežas ceļu un valsts robežas joslas zemes īpašumtiesību sakārtošanu, bet arī Latvijas Republikas robežas ar Krievijas Federāciju un Baltkrievijas Republiku patrulēšanas joslas un robežzīmju uzraudzības joslas īpašumtiesību sakārtošanu. |
| 2. | Atbildīgā institūcija | Iekšlietu ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai nodrošinātu sabiedrības līdzdalību, Likumprojekts pirms virzīšanas izsludināšanai Valsts sekretāru sanāksmē tiks publicēts Iekšlietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Tiks precizēts pēc sabiedrības līdzdalības nodrošināšanas. |
| 3. | Sabiedrības līdzdalības rezultāti | Tiks precizēts pēc sabiedrības līdzdalības nodrošināšanas. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Iekšlietu ministrija, Valsts robežsardze, Nodrošinājuma valsts aģentūra |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar Likumprojektu pēc būtības jaunas funkcijas un uzdevumi institūcijām netiek radīti. Vienlaikus ar Likumprojekta 2. pantu tiek izdarīti grozījumi Latvijas Republikas valsts robežas likuma 31. panta trešās daļas 1. punktā, paredzot, ka Iekšlietu ministrija organizē un nodrošina arī patrulēšanas joslas un robežzīmju uzraudzības joslas ierīkošanu.  Likumprojekts institūcijām pieejamos cilvēkresursus neietekmē, kā arī jaunas institūcijas netiks veidotas un esošo institūciju likvidācija vai reorganizācija  nav plānota. |
| 3. | Cita informācija | Nav |

Iekšlietu ministrs S. Ģirģens

Vīza:

valsts sekretārs D. Trofimovs

Brača, 67219158

[krista.braca@iem.gov.lv](mailto:krista.braca@iem.gov.lv)